Լաուրա Մարտի

**Լաուրա Մարտի**, հայտնի է նաև որպես **LAURA MARTI** (ի ծնե անունը՝ *Լաուրա Աշոտի Մարտիրոսյան*, ), ուկրաինահայ երգչուհի, կոմպոզիտոր, տեքստերի հեղինակ, դերասանուհի և մոդել։ Ստեղծագործում է ջազ, բլյուզ, ֆանկ, սոուլ, սամբա, փոփ, փոփ ռոք և էթնո ժանրերում։ «Տարվա երգիչ»՝ ըստ *ELLE Style Awards*-ի։ *ELLE Style Awards*-ը և «VIVA! The Most Beautiful»-ը նրան առաջադրել են «Տարվա նախագիծ» կոչմանը։
մինի|Լաուրա Մարտին Լարս Դանիելսոնի և INSO-Lviv նվագախմբի հետ ելույթ է ունենում Leopolis Jazz Fest-ում, 2018 թվական
մինի|Լաուրա Մարտիի մենահամերգային կատարումը

## Վաղ տարիներ և կրթություն
Լաուրա Մարտին ծնվել է 1987 թվականի հուլիսի 17-ին Խարկովում։ Մայրը Նինա Իվանի Բալասանյանն է, հայրը՝ Աշոտ Բագրատի Մարտիրոսյանը, ավագ քույրը՝ Քրիստինա Մարտին (երաժիշտ, երգչուհի, երաժշտության և խոսքերի հեղինակ)։

Երբ Լաուրան մեկ ամսական էր, մայրը նրան տարել է Կիրովաբադ (մոր հայրենիքը)։ Լաուրան մոր և քրոջ հետ մեկ տարեկանում վերադարձել է Խարկով։ 1989 թվականին Լաուրան և նրա մայրը արձակուրդ են գնացել Ադրբեջան։ Այդ տարի Ադրբեջանում սրվել է ազգամիջյան հակամարտությունը։ Հարձակում է իրականացվել նաև Լաուրայի ընտանիքի տան վրա։ Նրանց հաջողվել է ողջ մնալ, քանի որ տունը պաշտպանել են Լաուրայի հորեղբայրը՝ Համբարձումը, և նրա քույրը՝ Քրիստինան։ Հարձակումից հետո ընտանիքը երկու շաբաթ թաքնվել է քաղաքից դուրս։ Նրանք երկու տարբեր ինքնաթիռներով մեկնել են Ուկրաինա և Ռուսաստան՝ հետագայում հաստատվելով Խարկովում։

1994-2002 թվականներին Լաուրան սովորել է Խարկովի թիվ 17 մասնագիտացված հանրակրթական դպրոցում։

1996-2002 թվականներին երաժշտական կրթություն է ստացել Բեթհովենի անվան թիվ 1 մանկական երաժշտական դպրոցի դաշնամուրի դասարանում։

1997-2002 թվականներին Լաուրան երգել է «Գարնանային ձայներ» մանկական երգչախմբում՝ Սերգեյ Պրոկոպովի ղեկավարությամբ։ Խարկովում երգչախմբի հետ մասնակցել է համերգների և հյուրախաղերի մեկնել Լեհաստան։

1997-1998 թվականներին եղել է «Էքսպրեսիա» վոկալ անսամբլի անդամ։

1998-2001 թվականներին Լաուրան զբաղվել է պարահանդեսային պարերով, մասնակցել մրցույթների և արժանացել մրցանակների։ Մարտին նաև զբաղվել է բրեյք դանսով և ժամանակակից պարերով։

2001 թվականին Լաուրա Մարտին դարձել է «Խարկովի վիրտուոզներ» մեծ շոու խմբի մեներգչուհին։

2001-2006 թվականներին Լաուրա Մարտին կոմպոզիտորական արվեստ է սովորել կոմպոզիտոր Վլադիմիր Պտուշկինի դասարանում։

2002-2006 թվականներին Լաուրա Մարտին սովորել է Խարկովի Բ. Մ. Լյատոշինսկու անվան երաժշտական դպրոցի ջազային դաշնամուրի դասարանում Սերգեյ Դավիդովի մոտ, այնուհետև ավարտել «երաժշտական կոմպոզիցիայի» բաժինը։

2006-2010 թվականներին Մարտին սովորել է Կիևի Ռ․ Մ․ Գլիերի անվան երաժշտական ինստիտուտում՝ «երաժշտական վարպետություն» մասնագիտությամբ (ջազային երգեցողություն)։ Ստացել է նվագախմբի և անսամբլի արտիստի, երգի ուսուցչի (ջազ), հնչյունային ռեժիսորի որակավորում։

Նաև 2010-2018 թվականներին Լաուրա Մարտին մի շարք վարպետության դասեր է ստացել, այդ թվում՝ Մարեկ Բալատից (լեհ ջազային երգիչ), Վադիմ Նեսելովսկուց (Բոստոնի Բերքլիի քոլեջի ուսուցիչ), Սեթ Ռիգսից (Մայքլ Ջեքսոնի և Մադոննայի ուսուցիչ), Cho-Jazz երկշաբաթյա դասընթաց Լեհաստանում, Միշա Ցիգանովից (նյույորքցի դաշնակահար), Դենի Դե Ռոուզից (երգիչ, դաշնակահար, Ավստրիայի Գրաց քաղաքի երաժշտական կոնսերվատորիայի ուսուցիչ)։

2014 թվականին Լաուրա Մարտին *Jazz Camping Kalatówki* փակ միջոցառմանը Ուկրաինայից միակ մասնակիցն էր։ Մարտին ելույթ է ունեցել լեհ ջազային դաշնակահար Լեշեկ Մոզցերի հետ։

2018 թվականին նա հաճախել է Վիեննայի *Estill Voice Training* վոկալ դպրոցը։

## Երաժշտական կարիերա
Լաուրա Մարտին երաժշտություն սկսել է գրել մանկուց։ 2008 թվականից նա հանդես է գալիս մենահամերգներով։ 2011-2017 թվականներին նա վոկալ է դասավանդել Կիևի ջազի և էստրադային արվեստի դպրոցում։ 2013 թվականից նա վոկալի վարպետության դասեր է անցկացնում Ուկրաինայի տարբեր քաղաքներում։

Լաուրան քրոջ՝ Քրիստինայի հետ ձայնագրել է իր առաջին՝ «Krunk» («Կռունկ») ալբոմը։ Լաուրա Մարտին թողարկել է հինգ օրիգինալ ստուդիական ալբոմ։ Նա ունի նաև երկու համատեղ ալբոմ՝ ձայնագրված այլ արտիստների հետ համագործակցությամբ, և մոտ 10 սինգլ։

Մարտին երգեր է կատարում ուկրաիներեն, անգլերեն, պորտուգալերեն, ֆրանսերեն, ռուսերեն և հայերեն։

### Փառատոներ և համագործակցություններ
Լաուրա Մարտին մասնակցել է հետևյալ միջազգային փառատոներին՝ *Leopolis Jazz Fest (Alfa Jazz Fest), Jazz nad Odrą, Lotos Jazz Fest, Bielska Zadymka Jazzowa, Jazz Bez, Bouquet Kyiv Stage, Atlas Weekend 2021, Флюгери Львова* և այլն։

Մարտին համագործակցում է արտասահմանցի մի շարք երաժիշտների, այդ թվում՝ Բոբի Մաքֆերինի, Լարս Դանիելսոնի, Մագնուս Օստրյոմի, Միխել Բորստլապի, Հանս Պետեր Սալենտինի, Միշա Ցիգանովի, Վադիմ Նեսելովսկու, Տամարա Լուկաշևայի և այլոց հետ։

2007 թվականից Լաուրա Մարտին համագործակցում է դաշնակահար, կոմպոզիտոր և մանկավարժ Նատալյա Լեբեդևայի հետ, որի հետ ձայնագրում է իր բոլոր ստուդիական ալբոմները, մասնակցում է բազմաթիվ համերգների (Ուկրաինա, Լեհաստան, Հայաստան), աշխատում է բրազիլական երաժշտության վրա իր սեփական «LeLa Brasil Project» խմբում, ինչպես նաև Նատալյա Լեբեդևայի հեղինակային նախագծերում.

* Նատալյա Լևեդևայի «Quests» հնգյակ
* Նատալյա Լևեդևայի «Waves» եռյակ

2016 թվականին Մարտին համագործակցել է թաթարաուկրաինացի դաշնակահար և կոմպոզիտոր Ուսեյն Բեքիրովի հետ («Տատերիում» նախագիծ)։

2018 թվականին Մարտին *Leopolis Jazz Fest*-ի գլխավոր բեմում ելույթ է ունեցել շվեդ հայտնի կոնտրաբասիստ և կոմպոզիտոր Լարս Դանիելսոնի հետ՝ իր երգի համար հատուկ գրելով ուկրաիներեն տեքստ։

2018 թվականի փետրվարին Լաուրա Մարտին և Կատյա Չիլլին ներկայացրել են «Թռչունների աղոթքը» համատեղ երգը՝ նվիրված Արժանապատվության հեղափոխության իրադարձություններին։

2019 թվականին նա ելույթ է ունեցել Բոբի Մաքֆերինի երգչախմբի կազմում *Leopolis Jazz Fest*-ի գլխավոր բեմում։

2015 թվականից Լաուրա Մարտին Ալեքսեյ Կոգանի «Jazz in Kiev Band»-ի անդամ է։

### Նախագծեր
2007 թվականին Լաուրա Մարտին ստեղծել է *Lela Brasil Project* խումբը, որտեղ կատարել է բրազիլական երաժշտություն։

2015 և 2018 թվականներին եղել է Ուկրաինայի հանրային ռադիոյի փոդքասթների հյուր։

2019 թվականին Լաուրա Մարտին Պոդոլի թատրոնում ներկայացրել է «SHINE» երաժշտական 3D-շոուն։

2019 թվականին նա առաջինն էր, ով Ուկրաինա բերեց «Estill Voice Training» վոկալ դպրոցը և ուկրաինացի երգիչների համար անցկացրեց երկու մակարդակի հնգօրյա ուսուցում օտարերկրյա ուսուցիչների հետ։

2021 թվականին Լաուրա Մարտին դարձել է «Ուկրաինայի ձայնը-11» նախագծի մասնակից։

2021 թվականին նա հյուրընկալվել է *Аристократи* ռադիոյի «Ջազի օրեր» փոդքաստին։

Իր ծննդյան օրը՝ 2021 թվականի հուլիսի 16-ին, Լաուրա Մարտին հանդես է եկել սթորիզ ձևաչափով Ուկրաինայում առաջին՝ «Ծննդյան օրը բեմում» համերգով։

## Հասարակական գործունեություն
2014 թվականի ձմռանը՝ Արժանապատվության հեղափոխության ժամանակ, նա քրոջ հետ ցուցարարներին օգնել է սննդով և պարագաներով։

2017 թվականին «Արևելքը և արևմուտքը միասին» նախագծի շրջանակներում «INSO-LVIV» սիմֆոնիկ նվագախմբի և Վադիմ Նեսելովսկու հետ տեղի է ունեցել «Ազատության երաժշտությունը՝ ազատ մարդկանց երաժշտություն» բարեգործական շրջագայությունը։

2020 թվականին իրականացվել է «Լինենք ավելի մոտ» բարեգործական նախագիծը, որի շրջանակներում առցանց հարթակի շնորհիվ մանկատների երեխաները շփվել են հայտնի մարդկանց հետ։

2020 թվականին բարեգործական չորրորդ կինոցուցադրության ժամանակ տեղի է ունեցել «Կարճ ֆիլմ երկար կյանքի համար» կինոնկարի բարեգործական ցուցադրությունը։

2021 թվականին Մարտին դարձել է «Կրթիր Ուկրաինայի համար» ծրագրի դեսպանը, որի նպատակն է հաղթահարել կրթական անհավասարությունը երկրում։

2021 թվականին նա քրոջ և մոր հետ դարձել է «СВОЯ» սոցիալական նախագծի դեմքը, որը պատմում է տարբեր ծագում ունեցող ուկրաինացի հայտնի կանանց մասին, որոնք իրենց արմատների պատճառով ենթարկվել են բռնության։

2021 թվականին Մարտին դարձել է «ScinSkan։ Ես հոգ եմ տանում մաշկիս մասին» սոցիալական նախագծի դեմքը, որը պաշտպանում է մելանոմայի դեմ պայքարը։

Ուկրաինայի դեմ Ռուսաստանի լայնամասշտաբ պատերազմի սկսվելուց մեկ ամիս անց Լաուրան մեկնել է Գերմանիա, որտեղ ակտիվորեն զբաղվել է Ուկրաինային աջակցելու համերգային գործունեությամբ։

## Սկավառակագրություն
### Ալբոմներ

* 2011  — "Krunk" (журавель) "Laura & Kristina Marti";
* 2014  — "Chanapar" (дорога) "Laura & Kristina Marti";
* 2016 — "Try to Feel"  — "Laura & Kristina Marti";
* 2016 — "Quests" Nataliya Lebedeva Quintet feat. LAURA MARTI & Hans-Peter Salentin;
* 2016 — "Lemkian suite" Anton Pyvovarov feat. LAURA MARTI;
* 2018 — "Shine";
* 2019 — "Все буде добре";
* 2022 — "24th".

### Երաժշտական տեսահոլովակներ
* Laura & Kristina Marti — Chanapar (Дорога) 
* Laura Marti feat. Katya Chilly — Пташина Молитва 
* Пташина Молитва (Remake) 
* I Want You To Hear Me
* Hostage 
* I Dream 
* Сяй 
* Все буде добре 
* Сила моя – it’s my family 
* VOLYA
* CHOMU (ЧОМУ)
* WE MUST THINK
* 24th
* NEZALEZHNA

## Մրցանակներ
* 2022՝ Գրան պրի Կանանց ջազ փառատոնում (Գդինյա, Լեհաստան)
* 2018՝ «VIVA! Ամենագեղեցիկները» առաջադրում, VIVA! ամսագիր
* 2018՝ *ELLE Style* մրցանակաբաշխության «Տարվա նախագիծ» տիտղոսի հավակնորդ՝ «SHINE» երաժշտական 3D-շոուի համար Պոդոլի թատրոնում
* 2017՝ «Տարվա երգիչ» ըստ *ELLE Style Awards*-ի
* 2004՝ երկու Գրան պրի Երիտասարդ կոմպոզիտորների «Մաեստրո» 4-րդ միջազգային մրցույթում (Սիմֆերոպոլ)
* 2002-2006 թվականներին որպես կոմպոզիտոր ստացել է մի շարք մրցանակներ՝

# 3-րդ տեղ Պոլտավայում «І струни Лисенка живії» մրցույթում
# 1-ին տեղ Մ. Լ. Ռևուցկու անվան երիտասարդ կոմպոզիտորների մրցույթում (Չեռնիգով)
# 1-ին տեղ «Կենդանի երաժշտություն» մրցույթում (Կիև)

* 1998՝ «Խարկովի երիտասարդ աստղեր» քաղաքային մրցույթի հաղթող «Експресія» վոկալ քառյակի կազմում։

## Հետաքրքիր փաստեր
* 13 տարեկանում Խարկովում կայացած վոկալի մրցույթի ժամանակ Մարտին իր տարիքային կատեգորիայում նախատեսում էր կատարել Էդիթ Պիաֆի «Non je ne regrette rien» երգը։ Լսումներից հետո ժյուրիի ղեկավար Ումանսկին նրան թույլ չի տվել մասնակցել մրցույթին՝ ասելով. «Նա այստեղ մրցակից չունի։ Նա «բոլորին կպառկեցնի թիակների վրա»։ Ես ձեզ կարող եմ թույլ տալ մասնակցել միայն հաջորդ՝ մինչև 28 տարեկանների կատեգորիայում»։ Հետագայում պարզվել է, որ դա կապված է եղել կոռուպցիայի հետ։
* 14 տարեկանում ծանր մուտացիայի ժամանակ ձայնի վնասվածքի պատճառով բժիշկը վիրահատությունից խուսափելու համար Լաուրային արգելել է երգել։ Նա 4 տարի չի երգել։
* Խարկովի արվեստի ազգային ինստիտուտի կոմպոզիտորական բաժին ընդունելության քննություններից մեկ ամիս առաջ Մարտին հիշել է երգչուհի դառնալու իր երազանքը և գնացել է մայրաքաղաքը նվաճելու։
* 2017 թվականին Լաուրա Մարտին ստեղծել է «JAZZ FACES» հագուստի հավաքածուն OSTEL ապրանքանիշով։
* «Ուկրաինայի ձայնը-11» նախագծին մասնակցելը Լաուրայի նվերն էր մորը, որը երազում էր այդ նախագծում տեսնել իր դստերը։

## Ծանոթագրություններ

## Արտաքին հղումներ
* Պաշտոնական կայք 
* SoundCloud 
* SHOW SHINE PODOL 
* Все буде добре! LIVE (ШООМ) 

Կատեգորիա:21-րդ դարի երգիչներ
Կատեգորիա:Ուկրաինահայ դերասանուհիներ
Կատեգորիա:Ուկրաինահայ երգչուհիներ
Կատեգորիա:Ուկրաինահայ կոմպոզիտորներ
Կատեգորիա:Ուկրաինահայ մոդելներ
Կատեգորիա:Ուկրաինացի երգչուհիներ